Strela het vir ’n tikkie geskiedenis gesorg: Nie net het die klub vir die eerste keer in sy geskiedenis in die Russiese premierliga gespeel nie, maar hy het sommer terselfdertyd ook tot die uitspeelwedstryde van die toernooi deurgedring.
Dié talentvolle no. 10 het op die plaaslike verhoog sy rugby vir die Blou Bulle se ouderdomspanne, die OP Kings en die Pumas gespeel waar hy ’n naam opgebou het as ’n betroubare losskakel wat nie sommer met ’n stelskop miskorrel nie.
Die 26-jarige het sy goeie reputasie geen skade in Rusland aangedoen nie – hy het 130 punte in 12 wedstryde aangeteken en 89% van sy stelskoppogings was suksesvol. Daarbenewens was hy ’n paar keer as die speler van die wedstryd aangewys.
Marais het in ’n vorige onderhoud met Maroela Media gesê dat indien hy oor drie jaar vir Russiese burgerskap kwalifiseer, hy ’n moontlike Wêreldbeker-kans met beide hande sal aangryp.
Hierdie droom is duidelik besig om al meer van ’n werklikheid te word en hy het sy kontrak met die klub verleng.
Tog is daar twee dinge waarmee die meeste Suid-Afrikaners – om nie eens van ’n Marble Hall-boorling te praat nie – in Rusland sal sukkel: Die bibberweer en die taal.
“Ek verstaan genadiglik die maklike woorde, terwyl die meeste ouens darem Engels kan praat. Ons het ook ’n tolk wat ons gedurende oefeninge en vergaderings bystaan.”